مڈّیانی ھدا
 مڈّیانی ھدا
 تو کُجا سرپد ئے
 کہ شپ ءِ تورگ ءَ چنت استال ماں
 گُلزمین ءَ کجا روچ برکت کتہ
 ھون مینتہ پہ کے رولہ ءِ ہِنّیاں
 شورہاں آزماں پرچے دنزیں کتہ
 کلکشاں برستگیں کشک پرّ رتکگنت
 دلوتیں کس مَلیک
 نا پوہیں ماں میاتک
 وتگڑیں بادشاہ
مڈّیانی ھدا
 تئی بِلیک لیبلیں زُمزم ءُ کوثراں
 ٹہلیں گِلمان ءُ ھوراں پرنگی تئی
 پہ تئی یورپ ءِ دل کراریں بہشت
 چنت روچ گْوارچُکیں لب اوبالیں سر
 سجدہ ءَ کپتگنت
 رہن درباری ئیں سوہوانی قلم
 بْرات کوشیں تئی کارپدانی شریک
 رہزنیں پانک جن
 ہونواریں چِریکّ
 لاپگاریں شدیکّ
 وان پنڈیں سگاں
 رستریں گُربگاں
 چو من ءَ سنگراں تتکگیں سرمچار
 گوہ دپیں گپ مچار
 گْوہتگیں چُکبراں
 کلپیں بکشوشگاں
 میدی ٹالے نکرز اَنت اے
 مامویں رحمدل ءِ
 مجید عاجز